REGLEMENTĂRI PRIVIND PURTAREA UNIFORMELOR ÎN ŞCOLI ÎN STATE MEMBRE ALE UNIUNII EUROPENE ŞI STATELE UNITE ALE AMERICII

ABSTRACT

Introducerea obligatorie sau facultativă a uniformelor în şcoli este o temă de gândire atât pentru conducerea şcolilor, cât şi pentru elevi şi părinţi.

Lucrarea prezintă succint argumente pro şi contra acestei decizii, de a introduce uniforme în şcoli, precum şi abordarea acestei probleme într-o serie de state membre ale Uniunii Europene şi Statele Unite ale Americii.

ARGUMENTE PRO ŞI CONTRA INTRODUCERII UNIFORMEI ÎN ŞCOLI

a) Argumente pro

Profesionalism

Unii afirmă că  un copil care poartă uniformă are mai mari şanse să ia şcoala în serios. A purta uniformă semnalează faptul că elevul se duce la şcoală, la fel cum parinţii adoptă o anume ţinută pentru a se duce la muncă. Şcolile raportează  faptul că elevii care poartă “hainele de şcoală”, spre deosebire de cei care se îmbracă în “haine de joacă”, abordează studiul într-un mod mai serios, ceea ce conduce la o mai bună reuşită şcolară.
Promovează disciplina 
Mulţi cred că uniformele şcolare ajută la menţinerea unui nivel mai bun de disciplină. Argumentul este că, în zilele noastre, copiii sunt tot mai puţin disciplinaţi, iar acest aspect dăunează activităţii profesorului, care are de-a face cu o clasă de 25-30 de elevi.
Reduce violenţa
Şcolile în care există uniforme susţin că acestea ajută la reducerea violenţei şi bătăilor generate de disensiunile în legatură cu hainele care sunt la modă. Copiii şi adolescenţii au tendinţa să-i tachineze pe colegii care nu poartă haine trendy, în pas cu moda. Cei care nu-si permit achiziţionarea unor "haine de firmă” sunt foarte sensibili în legatură cu hainele lor. Şcolile care se confruntă cu violenţă crescută printre elevi raportează că uniformele ajută la detensionarea conflictelor.
Distragerea atenţiei
Mulţi părinţi consideră că elevii care poartă uniforme şcolare arată mai bine şi că politica şcolii în acest sens, asigură faptul că, ai lor copii vin la şcoală îmbrăcaţi într-o ţinută decentă. Astfel, se evită distragerea atenţiei de la studiu prin haine provocatoare, ceea ce conduce la o mai bună concentrare asupra obiectivului de învăţare. Unii elevi transformă mersul la şcoală în adevărate spectacole de modă. Acest aspect distrage atenţia elevilor de la studiu, pentru că unii copii şi adolescenţi îşi petrec mai mult timp gândindu-se la ce vor purta a doua zi decât la temele pentru acasă.
Valori
Uniformele şcolare accentuează faptul că individualitatea şi exprimarea personalităţii nu sunt determinate de purtarea "hainelor de firmă" sau de cele mai noi tendinţe în modă.
Preţul scăzut
Uniformele şcolare au preţuri mici. Ele sunt cu mult mai ieftine decât multe alte haine. Şcolile susţin că uniformele şcolare sunt mai puţin costisitoare, în special comparate cu "hainele de firmă". Uniformele sunt mai rezistente pentru că sunt create pentru a fi spălate şi purtate des.
Identitatea şcolii
Unii cred că uniformele ajută la construirea unei identităţi a şcolii la care elevii învaţă. Această situaţie determină ca elevii să aibă sentimentul de apartenenţă la şcoala/liceul/colegiul la care învaţă şi să-i facă să se mândrească cu şcoala respectivă.

Dintre argumentele pro ale purtării uniformei în şcoli mai amintim:

- o mai bună integrare a copiilor provenind din rândul populaţiilor de imigranţi,
- eliminarea barierelor sociale,
- adoptarea unui comportament şi a unui limbaj, induse în mod natural de acest tip de cod vestimentar,
- egalitatea de şanse, care prevede egalitatea în toate domeniile, inclusiv în ceea ce priveşte ţinuta vestimentară în şcoli.
b) Argumente contra
Individualitatea şi exprimarea personalităţii tinerilor
Cel mai des întâlnit argument contra purtării uniformelor în şcoli este suprimarea individualităţii. Profesorii susţin că o programă curriculară care îi încurajează pe elevi să gândească liber şi individual este mult mai importantă decât ceea ce poartă. Uniforma inhibă creativitatea şi libera exprimare, forţându-i pe elevi să se conformeze. Uniforma şcolară este acuzată de dezvoltarea instinctelor gregare. Astfel, impunerea unei ţinute vestimentare tinerilor, împiedică exprimarea personalităţii acestora.
Cauzează probleme de disciplină
Unii elevi se împotrivesc regulilor, sunt mai non-conformişti. Forţându-i să poarte uniformă, nu va face decât să agraveze spiritul rebel al acestora. Aceştia îsi vor modifica uniforma scolară, o vor face mai strâmtă, mai largă, mai scurtă, mai lungă. Profesorii le vor atrage atenţia acestor elevi în legatură cu hainele, ceea ce îi va face să fie şi mai rebeli.
O mică legatură cu şcoala sau niciuna
Oponenţii susţin că nu există nicio dovadă credibilă cum că uniformele îmbunătăţesc disciplina în şcoli şi promovează performanţe academice ridicate. Argumentul principal este acela că unii elevi cu performanţe şcolare foarte bune nu se îmbracă bine. Ţinuta nu îmbunătăţeşte neapărat capacitatea de învaţare şi concentrare.
"Înregimentarea tinerilor"
Purtarea uniformei este acuzată de apropierea funcţionării şcolilor, de cea a unor organisme militare. În acest sens unii nu ezită să vorbească despre "înregimentarea tineretului".

Acestor argumente contra se mai adaugă:

- costul uniformei este scump în unele ţări, iar purtarea acesteia este adesea incomodă, de exemplu, purtarea fustelor în timpul iernii.

- de multe ori uniforma nu este aceeaşi pentru fete şi pentru băieţi, ceea ce conduce la separarea sexelor în societate.

- argumentul contra-clasic se referă la faptul că adolescenţii au tendinţa de a-şi construi un cod vestimentar foarte conformist, bazat pe "haine de marcă", ceea ce conduce la excluderea sau ridiculizarea elevilor care nu-şi pot permite să achiziţioneze articole vestimentare de firmă.

BELGIA

Tradiţia purtării uniformelor şcolare, aproape că a dispărut din această ţară. 

Cu toate acestea, în şcolile unde este obligatorie purtarea uniformei, problema este reglementată prin norme prevăzute în regulamentele şcolare.

Şcolile care impun elevilor lor purtarea uniformei, obligă de fapt la respectarea unor coduri vestimentare, de exemplu: culori ale pieselor de îmbrăcăminte bine precizate, o preferinţă marcată pentru pantalonii clasici sau pentru fuste, purtarea pantofilor de stradă în loc de adidasi. 

Nu este necesar ca toate aceste coduri vestimentare să fie impuse în acelaşi timp.

Deci, uniforma şcolară nu reprezintă un standard vestimentar, ci mai degrabă o obligaţie de a te îmbrăca într-un mod distins.

De exemplu, unele şcoli nu impun purtarea uniformei şcolare, dar obligă la  purtarea zi de zi a pantofilor de stradă, axându-se pe aceeaşi logică argumentativă.

De asemenea, şcolile care impun purtarea anumitor culori ale vestimentaţiei, nu pot evita în acest fel distincţia datorată "mărcilor de îmbrăcăminte".

 Uniforma şcolară, poate fi, de asemenea, o obligaţie care se referă numai la anumite ore din programul şcolii, de exemplu, purtarea cămăşii albastre în timpul orelor de practică, sau purtarea cămăşii albe pentru orele efectuate în laboratorul de chimie.

Costul uniformelor este scump şi de aceea pentru familiile vulnerabile din punct de vedere economic, care au mai mulţi copii într-o şcoală, în care purtarea uniformei este obligatorie, investiţia pentru achiziţionarea acestora poate deveni o povară grea pentru părinţi.

Uniforma şcolară trebuie să fie un element care să permită elevilor să se axeze pe elemente şcolare cum sunt : participarea la orele de curs, obţinerea notelor bune, însă în anumite cazuri ea poate constitui un element de originalitate.

Sunt şi situaţii în care elevii redirecţionează codurile vestimentare impuse de regulamentele şcolare, încălcând astfel standardele obligatorii.

Un motiv pentru impunerea uniformei în şcoli poate veni din dorinţa de a crea o identitate proprie şcolii. Deci, uniforma şcolară poate reprezenta o afirmare a identităţii de la şcoală la şcoală, dar şi la şcoală.

Cu toate acestea, prin impunerea uniformei, şcoala tinde să se retragă în sine. Dorinţa de a crea propria cultură creează o distanţă între şcoală şi restul societăţii. Toţi actorii implicaţi în acest proces, elevi, profesori, directorii şcolii, după ce părăsesc şcoala, trăiesc în societate şi, prin urmare, sunt supuşi aceloraşi discrepanţe.

Această postură a şcolii de "turnul de fildeş" este cu atât mai paradoxală, cu cât şcoala este prezentată ca un loc cu deschidere spre lume, o sursă pentru instruire, educaţie şi cultură.

BULGARIA

Dezvoltarea unui sistem de simboluri, tradiţii, ritualuri, valori şi 
norme de comportament, pe termen lung, reprezintă, în cea mai mare măsură, o problemă ce ţine de regulamentele interne de organizare şi funcţionare la nivelul fiecărei unităţi şcolare. 

Acest sistem va alimenta sentimentul de apartenenţă al elevilor la şcoala lor şi va spori motivaţia acestora de a participa la diferitele activităţi şcolare şi extraşcolare.

În acest sens a fost dezvoltat un program naţional care prevede stabilirea unor simboluri la nivelul fiecărei şcoli, de tipul: banere, imn, emblemă, sau dacă părinţii şi cadrele didactice consideră că este necesar, uniforme şcolare sau elemente de uniforme şcolare.

Ministerul Educaţiei şi Ştiinţei este responsabil cu implementarea planurilor de management şi a politicii naţionale în domeniul educaţiei, precum şi cu organizarea dezvoltării învăţământului prin punerea în aplicare a programelor operaţionale.

Domeniul educaţiei
 este finanţat după cum urmează:

- în fiecare an, Ministerul Educaţiei şi Ştiinţei în colaborare cu Ministerul Finanţelor stabilesc costul anual/elev, în funcţie de cerinţele educaţionale şi tipul şcolii;

- după stabilirea fondurilor necesare şi după aprobarea bugetului de către Adunarea Naţională, Ministerul Educaţiei şi Ştiinţei alocă fonduri pentru investiţii de capital, subvenţii pentru cercetarea ştiinţifică în domeniul învăţământului preşcolar şi secundar, precum şi pentru cursuri de formare profesională pentru profesori şi directori de şcoală;
- Ministerul Educaţiei şi Ştiinţei şi Ministerul Finanţelor aprobă standardele de autorizare şi funcţionare a unităţilor de învăţământ şi furnizează autorităţilor de reglementare cu atribuţii în domeniu şi alte condiţii economice pentru funcţionarea eficientă a şcolilor;
- finanţarea pentru întreţinere, reprezintă un titlu separat în cadrul bugetelor municipalităţilor, precum şi în bugetul Ministerului Educaţiei şi Ştiinţei. Fondurile sunt alocate instituţiilor de învăţământ şi servesc ca bază pentru întocmirea bugetelor individuale la nivelul fiecărei şcoli;
- în afară de bugetul naţional, şcolile sunt finanţate pentru întreţinere şi dezvoltare, de la bugetele locale, din alte surse prevăzute de legi şi acte ale Consiliului de Miniştri, din activităţi suplimentare sau din donaţii ale persoanelor fizice şi juridice.
FRANŢA

Începând cu anul 1968, unităţile de învăţământ, cu puţine excepţii nu au mai impus purtarea uniformei şcolare.

Cu toate acestea, prezenţa unor probleme de genul "războiul hainelor de firmă" fac din purtarea uniformei şcolare un subiect de dezbatere în curs de desfăşurare. Astfel,  fostul ministru al educaţiei naţionale din perioada 2007-2009 este pentru reintroducerea purtării uniformei şcolare.

Liceele militare, cunoscute anterior ca academii militare, impun purtarea unei uniforme pentru elevii lor. Aceste licee impun şi o ţinută capilară decentă pentru băieţi, astfel "părul nu trebuie să fie nici prea scurt, nici prea lung". Orice abatere de la regulă este sancţionată, iar recidiva poate fi pedepsită foarte sever.

Unele şcoli profesionale, de exemplu cele în domeniul hotelier impun în cazul băieţilor, purtarea unui costum şi a  cravatei, iar pentru fete ţinuta clasică şi ciorapi culoarea piciorului.

În unele insule aparţinând Antilelor Franceze, uniforma se poartă în mod curent cu unele excepţii în învăţământul primar, precum şi în cel secundar. În ceea ce priveşte purtarea uniformei în licee, aceasta este din nou respectată riguros, începând cu anul 2008.

Domeniu educaţiei reprezintă responsabilitatea ministerului de resort şi anume Ministerul Educaţiei Naţionale, dar şi a altor ministere şi a autorităţilor teritoriale.

Sistemul naţional de educaţie este finanţat în proporţie de peste 80% de către stat. 

De asemenea, familiile şi zona afacerilor contribuie la finanţarea acestui domeniu.

Alocarea resurselor necesare pentru organizarea şi funcţionarea şcolilor, colegiilor şi liceelor intră în responsabilitatea exclusivă a ministrului sau a reprezentanţilor acestuia.

GERMANIA

Înainte de cel de-al doilea războil mondial, în şcoli erau purtate uniformele, ulterior fiind aproape complet abandonate, din cauza asocierii directe a acestora cu "înrolarea militarilor nazişti".
În anii 1980 şi 1990, uniformele şcolare au dispărut aproape complet.

Recent, acestea au reapărut în unele şcoli, pentru efectul lor pozitiv asupra disciplinei şcolare şi pentru a contracara "războiul hainelor de firmă" dintre elevi.
Ministerul Federal al Educaţiei şi Cercetării este responsabil pentru politica, coordonarea şi legislaţia în domeniul asistenţei financiare pentru elevi şi studenţi, formarea profesională/educaţia continuă, admiterea în învăţământul superior, etc.

Finanţarea
 învăţământului de la bugetul naţional se bazează pe următoarele modalităţi:
-  cele mai multe instituţii de învăţământ sunt susţinute de autorităţile publice;

· instituţiile de învăţământ primesc cea mai mare parte din fondurile lor prin alocare directă din bugetele publice;

· cheltuielile publice în materie de educaţie sunt repartizate între federaţie, landuri şi comune (autorităţi locale) în conformitate cu politica în domeniul educaţiei şi cerinţele obiective.

IRLANDA

Cea mai mare parte a unităţilor de învăţământ primar şi secundar (şcolile publice) impun purtarea uniformei, cu excepţia şcolilor multiconfesionale. 

Uneori elevii au nevoie de haine şi încălţăminte specială pentru orele de educaţie fizică.

ITALIA

Purtarea uniformelor şcolare este o practică rară. 

Cu toate acestea, până în anii '70, liceenii aveau obligaţia de a purta o vestimentaţie de culoare neagră numită "grembiule", asemănătoare unei robe universitare, peste îmbrăcămintea lor. 

"Grembiule" avea rolul de a acoperi corpul fetelor, pentru a nu distrage atenţia băieţilor. Practica a fost criticată odată cu revoluţia sexuală din anii '60 şi apoi a fost eliminată.

Totuşi, "grembiule"  nu a dispărut complet. Astfel, în unele grădiniţe, li se recomandă părinţilor, de a da copiilor lor un "grembiulino", o variantă scurtă a "grembiule", adesea colorat şi la preţuri scăzute.

De asemenea, "grembiule"  există în unele şcoli elementare.

Fetele sunt sfătuite să poarte un "grembiulino" de culoare alb sau roz, în timp ce băieţii pot purta o haină neagră sau albastră 

În unele şcoli, băieţii şi fetele poartă un "grembiule"  albastru.

Unii părinţi, chiar îşi trimit copiii la şcoală cu un "grembiule" , chiar dacă regulamentul instituţiei nu prevede acest lucru.

În iulie 2008, ministrul educaţiei de la acea vreme a propus reintroducerea "grembiule", în şcolile publice, ceea ce a dat naştere la o intensă dezbatere în presa italiană.

Ministerul Educaţiei, Universităţii şi Cercetării administrează toate nivelurile educaţionale, de la învăţământul primar la învăţământul superior. Acesta colaborează şi cu alte ministere, cum sunt: Ministerul Economiei şi Finanţelor, Ministerul Muncii şi Politicilor Sociale, Ministerul Sănătăţii, etc

Statul
 este responsabil pentru finanţarea şcolilor, atât pentru scopuri educaţionale cât şi administrative.
MALTA

Toate şcolile impun elevilor lor purtarea uniformei. 

Tendinţa este de a urma practica britanică, şi anume: purtarea fustei, bluzei, cravatei, sacoului, colanţilor de culoare închisă şi a pantofilor cu şireturi, în cazul fetelor. Băieţii vor purta pantaloni largi.
MAREA BRITANIE

Purtarea uniformei şcolare este un lucru obişnuit.

Majoritatea şcolilor publice cer imperios purtarea uniformei.

Şcolile publice şi private au uniforma lor sau cel puţin un cod vestimentar strict.

Uniforma este purtată de la 4 la 16 ani. În cea mai mare parte a liceelor, elevii cu vârsta cuprinsă între 16 – 18 ani trebuie să poarte uniformă sau să se conformeze unui cod vestimentar, însă regulamentele şcolare sunt uneori flexibile. 

Universităţile, în general, nu au uniformă.

79% din şcolile primare impun purtarea uniformei, comparativ cu 98% din şcolile publice secundare, care obligă la acest lucru.

Uniforma pentru învăţământul secundar este compusă din următoarele piese:

· sacou

· cămaşă albă sau albastră

· cravată 

· pantaloni sau fustă, de culoare neagră sau bleumarin

· şosete gri, albe, bleumarin sau negre

· pantofi negri

· pulover cu anchior, negru sau bleumarin, sau pulover negru pe care este aplicat ecusonul şcolii

· mantou sobru

 Prezenţa sacoului şi a cravatei în uniforma şcolii face elevii mai eleganţi şi nu în ultimul rând împiedică violenţa.

Ţinuta pentru educaţie fizică poate include:

-    cămaşă sport

· pantaloni scurţi de culoare albastră, neagră, roşie, verde sau albă.

· pantaloni de jogging

· fustă pentru sport, în cazul fetelor

· pantaloni scurţi sport, pentru fete

· colanţi  pentru fete

În plus, şcolile publice şi private au reglementări mult mai puţin stricte cu privire la purtarea bijuteriilor, machiajului sau a accesoriilor la modă.

Cea mai mare parte a şcolilor britanice, nu par să sufere din cauza "războiului hainelor de firmă" , ca urmare a purtării uniformelor. Cu toate acestea, elevii care poartă uniforme ieftine sau deteriorate sunt adesea excluşi de colegii lor.

Deşi nu face parte din uniforma oficială, hanoracul a devenit foarte popular în completarea uniformei pe timpul iernii, în perioada anilor 1970-1980. Aceste obiecte de înbrăcăminte erau relativ ieftine, deci abordabile pentru cea mai mare parte a familiilor, cu atât mai mult cu cât mulţi băieţi purtau acest obiect de îmbrăcăminte (acest lucru a fost valabil şi pentru fete). Această modă a dispărut în anii 1990, dar hanoracul este astăzi la fel de actual, chiar dacă nu atinge cota de popularitate a anilor 1980.

În zonele cu populaţie musulmană numeroasă, regulamentele şcolare îngăduie fetelor să poarte obiecte de îmbrăcăminte, în acord cu principiile lor religioase, dar, în general, cu condiţia respectării culorilor impuse de aceste regulamente. Cu toate acestea, în funcţie de gradul de respectare a cutumelor şcolii de către elevi, precum şi de toleranţa şcolii vis-à-vis de ţinutele neregulamentare, aceste situaţii pot da naştere la conflicte.

În cea mai mare parte a şcolilor secundare, fetele poartă în cadrul uniformei, pantaloni în locul fustei, dar acest lucru depinde de şcoală şi de regiuni.

În ultimii anii, purtarea pantalonilor scurţi a fost permisă pe timpul verii. 
Multe dintre colegiile de prestigiu din Anglia impun obligativitatea uniformei – dar aceasta este privita ca un simbol al excelentei in educatie asociate colegiului respectiv. Este un motiv de mandrie asadar pentru elevii respectivi sa poarte uniforma care ii plaseaza din start in cadrul unei elite.
ROMÂNIA

Problema purtării uniformelor în şcoli este reglementată prin  Legea 29/2010 pentru modificarea şi completarea Legii nr. 35/2007 privind creşterea siguranţei în unităţile de învăţământ
  care stipulează în articolele 3 şi 5 următoarele:

Art.3. -  În fiecare unitate şcolară, consiliul profesoral, cu consultarea consiliului reprezentativ al părinţilor, emite un regulament de ordine interioară, cu precizarea condiţiilor de acces în şcoală al profesorilor, elevilor şi al vizitatorilor, regulament care este pus şi la dispoziţia Direcţiei Generale de Poliţie a Municipiului Bucureşti sau a inspectoratului de poliţie judeţean şi a Direcţiei Generale de Jandarmi a Municipiului Bucureşti ori a  inspectoratului de jandarmi judeţean.

.......................................................................................................................................
Art.5.-  Consiliile profesorale, cu acordul consiliului reprezentativ al părinţilor şi cu consultarea reprezentanţilor elevilor, stabilesc pentru elevii unităţii de învăţământ respective cel puţin un semn distinctiv, cum ar fi: ecuson, uniformă, eşarfă sau altele asemenea.

Semnele distinctive prevăzute la alin. (1) vor fi comunicate Direcţiei Generale de Poliţie a Municipiului Bucureşti sau inspectoratului de poliţie judeţean şi Direcţiei Generale de Jandarmi a Municipiului Bucureşti ori a inspectoratului de jandarmi judeţean.

SPANIA

Colegiile particulare și semiprivate spaniole cer elevilor să vină îmbrăcați în uniformele stabilite în cadrul consiliului școlii. Tot mai mulți directori de colegii publice iau în considerare ideea reintroducerii obligativității purtării uniformei în timpul orelor de curs.
 Există multe păreri pro și contra reintroducerii uniformei în școli, însă tendința pare a fi de revenire la uniformă.

Autorităţile locale din provincia Andalucia și-au exprimat opinia în raport cu această temă, susținând că ”echitabil ar fi ca fiecare instituție școală să se pună de acord cu părinții asupra reintroducerii sau nu a uniformei școlare”. 

Totodată, s-a menționat și că introducerea uniformei are efecte pozitive, atât asupra bugetului familiei, cât și a disciplinei copiilor, care trebuie să respecte niște norme.

Necesitatea reintroducerii uniformelor ia în considerare şi faptul că mulți dintre copii sunt cruzi cu colegii lor care nu poartă "haine de firmă" sau care vin de mai multe ori cu aceeași îmbrăcăminte. 

De aceea pentru a se evita momentele de jenă ale elevilor mai săraci, ar fi bine să se reintroducă uniforma.

În ceea ce priveşte bugetul total
 alocat pentru învăţământ, acesta provine din fonduri publice alocate: de la bugetul statului, de autorităţile locale şi regionale, precum şi din fonduri private, furnizate de familii şi într-o mai mică măsură de instituţiile private.

STATELE UNITE ALE AMERICII

Cea mai mare parte a şcolilor publice nu impune purtarea uniformei, dar au, în general, coduri vestimentare care reglementează lungimea fustei sau suprafaţa de piele expusă. De asemenea, aceste coduri interzic purtarea hainelor rupte sau deteriorate, expunerea lenjeriei de corp şi, în general ţinutele indecente.
Unele coduri vestimentare specifică tipul de îmbrăcăminte sau culorile permise (în general culorile adecvate şcolii).

În ultimii ani s-a constatat o creştere considerabilă a utilizării uniformei pentru toate nivelurile de învăţământ.

Potrivit Asociaţiei Naţionale a Principalelor Şcoli Elementare (NAESP) procentul şcolilor publice care impun purtarea uniformei a crescut de la 3% în 1997, la 21% în 2000.
Purtarea uniformei este foarte obişnuită în şcolile private, în special în şcolile catolice.

Uniformele sunt, în general similare celor utilizate în învăţământul public, dar unele şcoli abordează ţinute mult mai apropiate de uniformele britanice şi anume purtarea sacoului şi a cravatei.

În cazul fetelor, fustele pot fi înlocuite cu fuste-pantaloni, în particular pentru şcolile episcopale.
În anul 1994, un district şcolar din California de Sud, Long Beach Unified School District, a impus purtarea uniformei în toate şcolile primare şi colegiile sale.
Acesta a reprezentat debutul unei mode noi în domeniul uniformelor şcolare în S.U.A., în particular în zonele urbane.

Adoptarea unei uniforme proprii la şcoală sau în cadrul districtului (sau cel puţin a unui cod vestimentar standardizat, care nu este la fel de rigid ca o uniformă, dar care lasă o oarecare libertate în limite bine determinate) a fost motivată de nevoia de a se opune ţinutelor apărute în cadrul grupurilor organizate de răufăcători (găşti), dar şi pentru îmbunătăţirea moralei şi a disciplinei.
În Statele Unite, nicio dispoziţie legală nu prevede purtarea uniformelor şcolare "unisex", cu atât mai mult cu cât în şcolile private, uniforma fetelor este foarte diferită de uniforma băieţilor.

În ceea ce priveşte Finlanda, Ungaria, Grecia şi Austria, din documentarea efectuată, reiese că în aceste state nu există sistemul obligativităţii uniformelor şcolare.
CONCLUZII
Uniforma şcolară este purtată în unităţile de învăţământ primar şi secundar din numeroase ţări.

De asemenea, există uniforme purtate de către elevii şcolilor de profil, de exemplu, în şcolile sanitare, în timpul practicii medicale la locul de muncă.

În mod tradiţional, uniformele sunt sobre. 

Astfel, băieţii poartă pantaloni de culoare închisă, asociaţi cu cămaşă de culoare deschisă şi cravată, la care se adaugă un sacou pentru vremea rece. Destul de des, sunt întâlniţi pantalonii scurţi sau bermudele.

Uniforma fetelor este compusă din fustă, bluză şi cravată. 

În unele ţări este permisă opţiunea între purtarea pantalonilor şi a fustei în cazul fetelor.

În Europa continentală (Luxemburg, Polonia, Republica Cehă, Danemarca, Belgia, Austria, Slovenia, Suedia) uniforma nu este purtată în unităţile de învăţământ publice. Cu toate acestea, instituţiile private de învăţământ pot pretinde purtarea uniformei, sau cel puţin respectarea unui cod vestimentar strict. Nu este cazul Marii Britanii şi al Irlandei, unde majoritatea şcolilor publice cer imperios purtarea uniformei.

� � HYPERLINK "http://www.fapeo.be/thematiques/2009/uniforme_scolaire.pdf" ��http://www.fapeo.be/thematiques/2009/uniforme_scolaire.pdf�





� � HYPERLINK "http://eacea.ec.europa.eu/education/eurydice/documents/eurybase/eurybase_full_reports/BG_EN.pdf" ��http://eacea.ec.europa.eu/education/eurydice/documents/eurybase/eurybase_full_reports/BG_EN.pdf�


� � HYPERLINK "http://eacea.ec.europa.eu/education/eurydice/documents/eurybase/eurybase_full_reports/BG_EN.pdf" ��http://eacea.ec.europa.eu/education/eurydice/documents/eurybase/eurybase_full_reports/BG_EN.pdf�





� � HYPERLINK "http://fr.wikipedia.org/wiki/Uniforme_scolaire" ��http://fr.wikipedia.org/wiki/Uniforme_scolaire�


� � HYPERLINK "http://fr.wikipedia.org/wiki/Uniforme_scolaire" ��http://fr.wikipedia.org/wiki/Uniforme_scolaire�


� � HYPERLINK "http://eacea.ec.europa.eu/education/eurydice/documents/eurybase/eurybase_full_reports/DE_EN.pdf" ��http://eacea.ec.europa.eu/education/eurydice/documents/eurybase/eurybase_full_reports/DE_EN.pdf�


� � HYPERLINK "http://fr.wikipedia.org/wiki/Uniforme_scolaire" ��http://fr.wikipedia.org/wiki/Uniforme_scolaire�


� � HYPERLINK "http://fr.wikipedia.org/wiki/Uniforme_scolaire" ��http://fr.wikipedia.org/wiki/Uniforme_scolaire�


� � HYPERLINK "http://eacea.ec.europa.eu/education/eurydice/documents/eurybase/eurybase_full_reports/IT_EN.pdf" ��http://eacea.ec.europa.eu/education/eurydice/documents/eurybase/eurybase_full_reports/IT_EN.pdf�


� � HYPERLINK "http://fr.wikipedia.org/wiki/Uniforme_scolaire" ��http://fr.wikipedia.org/wiki/Uniforme_scolaire�


� � HYPERLINK "http://fr.wikipedia.org/wiki/Uniforme_scolaire" ��http://fr.wikipedia.org/wiki/Uniforme_scolaire�





� � HYPERLINK "http://www.cdep.ro/intranet/mof/partea1/2010/0143.pdf" ��http://www.cdep.ro/intranet/mof/partea1/2010/0143.pdf�





� � HYPERLINK "http://eacea.ec.europa.eu/education/eurydice/documents/eurybase/eurybase_full_reports/ES_EN.pdf" ��http://eacea.ec.europa.eu/education/eurydice/documents/eurybase/eurybase_full_reports/ES_EN.pdf�


� � HYPERLINK "http://fr.wikipedia.org/wiki/Uniforme_scolaire" ��http://fr.wikipedia.org/wiki/Uniforme_scolaire�

